Appèlhof staan Coligny-mans se aansoek toePieter Doorewaard en Phillip Schutte vroeër in die hooggeregshof in Mahikeng. (Foto: Mia Spies/eNuus) Die appèlhof in Bloemfontein het Pieter Doorewaard en Phillip Schutte se aansoek om verlof tot appèl teen hulle skuldigbevinding aan moord en vonnis Woensdag toegestaan. Die mans het hulle direk tot die appèlhof gewend nadat hulle aansoek om verlof tot appèl in die hooggeregshof in Mahikeng vroeër van die hand gewys is. Doorewaard en Schutte dien tans tronkstraf uit nadat hulle skuldig bevind is aan die moord op die 16-jarige Matlhomola Mosweu. AfriForum het vroeër aangedui dat hy die mans se appèlaansoek sal finansier nadat die enigste ooggetuie in die moordsaak, Bonakele Pakisi, na bewering teenoor vier verskillende persone erken het dat hy in sy getuienis in die hof gelieg het. Pakisi het getuig hy het gesien hoe Doorewaard en Schutte die tienerseun van ŉ bewegende bakkie afgooi. Frik van Tonder, die mans se prokureur, het gesê die appèlhof het bevind dat Doorewaard en Schutte mag appelleer – en wel ook direk na dié hof. Dit beteken hulle hoef nie terug te keer na die hooggeregshof vir die appèlaansoek nie. Van Tonder het gesê hulle moet nou kennis gee dat hulle voortgaan met die aansoek. Die volgende stap sou wees om weer aansoek te doen om borgtog, hangende die finalisering van die saak in die appèlhof, het hy gesê. Regter Ronnie Hendricks het Doorewaard (28) en Schutte (35) in Maart vanjaar onderskeidelik tot effektief 18 en 23 jaar tronkstraf gevonnis op aanklag van moord, ontvoering, intimidasie, diefstal en die rig van ŉ vuurwapen. Kallie Kriel, uitvoerende hoof van AfriForum, het destyds gesê sy organisasie verwag dat die regter in die saak nie bereid sou wees om verlof tot appèl toe te staan nie, aangesien hy moeilik sou erken dat hy “ernstig misgetas het” in sy aanvanklike besluit om die twee mans aan moord skuldig te bevind. Kriel het gesê dat AfriForum die twee mans se regskoste om die hoogste hof van appèl te petisioneer ook sal finansier om te verseker dat geregtigheid geskied en te verhoed dat onskuldige mense verkeerdelik in die tronk beland. “Ek is vol vertroue dat die twee mans se skuldigbevinding aan moord uiteindelik op grond van die beskikbare getuienis ter syde gestel sal word,” het Kriel toe gesê.